MEDDELELSE FRA KOMMISSIONEN TIL RÅDET om indledning af konsultationer med Côte d'Ivoire i henhold til Lomé-konvéntionens artikel 366a

MEDDELELSE FRA KOMMISSIONEN TIL RÅDET

om indledning af konsultationer med Côte d'Ivoire i henhold til Lomé-konvéntionens artikel 366a

Efter et mytteri natten mellem den 22. og 23. december i Abidjan, Côte d'Ivoire, som afsluttedes med et militærkup, meddelte hærens tidligere generalstabschef, general Guéï, den følgende dag, at statschefen var blevet afsat, og at nationalforsamlingen, forfatningsrådet og højesteret var blevet opløst.

Den 25. december gav han på en pressekonference meddelelse om oprettelsen af en national frelsekomite (CNPS) bestående af repræsentanter for de forskellige armékorps og med general Guéï som formand.

CNPS' erklærede mål er at:

- garantere personers og ejendoms sikkerhed,

- genskabe statens autoritet,

- skabe de nødvendige forudsætninger for et sandt demokrati med henblik på afholdelse af frie, retfærdige og åbne valg,

- indlede omfattende konsultationer med de politiske partier med henblik på en hurtig udnævnelse af en national samlingsregering.

Statskuppet blev omgående fordømt af Senegal, Nigeria, Sydafrika og FNs generalsekretær samt af ECOWAS og OAU.

Canada og USA har ligeledes fordømt kuppet og har suspenderet deres bistand. Frankrig og Det Forenede Kongerige har straks udsendt en erklæring, der kræver genoprettelse af demokratiet og retsstaten.

General Guéï har givet meddelelse om sin forestående regeringsdannelse, hvor forsvars-, sikkerheds-, indenrigs- og udenrigsministerposterne vil blive besat med militærpersoner.

De forskellige politiske partier skulle også blive opfordret til at deltage i regeringen.

I betragtning af ovenstående og i medfør af artikel 5 og 366a i Lomé-konventionen foreslår Kommissionen Rådet:

- at det indbyder AVS-parten til konsultationer med henblik på at foretage en nærmere vurdering af situationen og om nødvendigt afhjælpe denne, i overensstemmelse med ordlyden af vedlagte brev.

Konsultationernes mål er at understrege den betydning, som Den Europæiske Union tillægger en situation med respekt for de forhold af grundlæggende betydning, som der henvises til i Lomé-konventionens artikel 5, samt at få at vide, hvad Côte d'Ivoire agter at gøre i den forbindelse.

I afventning heraf vil der ikke blive truffet beslutning om noget nyt finansielt engagement med Côte d'Ivoire, undtagen eventuelle humanitære projekter eller projekter direkte beregnet på de fattigste befolkningsgrupper.

BILAG

Bruxelles, den

UDKAST

Hr. formand for Den Nationale Frelsekomité

Den Europæiske Union har i sin erklæring af den 30. december 1999 stærkt beklaget det nylige statskup i Côte d'Ivoire. Den Europæiske Union beklager dybt, at den valgte forsamling og regering er opløst og opfordrer de militære magthavere til at fastsætte en tidsplan for en hurtig tilbagevenden til demokrati.

I medfør af Lomé-konventionens artikel 366a og de fælles bestemmelser i stk. 2 i den fælles erklæring til artikel 366a har jeg hermed den ære at indbyde Côte d'Ivoire til konsultationer med henblik på at foretage en nærmere vurdering af situationen og om fornødent afhjælpe denne.

Disse konsultationer bør afholdes den ... i Bruxelles i Rådet for Den Europæiske Unions bygning.

Med venlig hilsen

På Rådets vegne På Kommissionens vegne

Kopi til: Formanden for AVS-Ambassadørudvalget

Côte d'Ivoires ambassadør ved Den Europæiske Union

Generalsekretæren for Gruppen af AVS-stater